मंगलवार को क्यों नहीं पेश हो सकता बिल : शांति भूषण  
लोकपाल बिल के सिविल सोसाइटी के सदस्य शांति भूषण ने कहा है कि सरकार को 30 अगस्त तक लोकपाल बिल पास करने में कोई परेशानी नहीं है।
लोकपाल बिल के सिविल सोसाइटी के सदस्य शांति भूषण ने रामलीला मैदान से बयान देते हुए कहा कि सरकार को 30 अगस्त तक लोकपाल बिल पास करने में कोई परेशानी नहीं है। उन्होंने कहा कि 1975 में जब इमरजेंसी लगी थी, तब भी संविधान में संशोधन किया गया था।  उन्होंने कहा कि अगर 30 अगस्त तक सरकार बिल पास नहीं करवा पाती है, तो कम से कम आने वाले मंगलवार को संसद में जनलोकपाल बिल पेश करे। सरकार इस बात को भरोसा दिला दे कि सरकार सदन में जनलोकपाल बिल को पेश करेगी और पास करवाएगी।  उन्होंने कहा कि साल 1975 में इंदिरा गांधी के नेतृत्व में तत्कालीन सरकार ने काफी कम समय में संविधान में 29वें संशोधन विधेयक को पारित कराया था। पूर्व विधिमंत्री ने कहा कि अगर मनमोहन सिंह सरकार चाहे तो अपना विधेयक वापस लेकर हमारे जन लोकपाल विधेयक पर बुधवार और गुरुवार को लोकसभा में चर्चा कराकर उसे पास करा सकती है और 29 एवं 30 अगस्त को इस पर राज्यसभा में चर्चा करा कर पारित करा सकती है।  भूषण ने कहा, अगर कांग्रेस नीत सरकार हमारा जनलोकपाल विधेयक पेश करे, अपने सदस्यों को व्हिप जारी करे और इसे पारित कराने का आश्वासन दे, तब हजारे अपना अनशन वापस ले सकते हैं। गौरतलब है कि इससे पहले शुक्रवार को रामलीला मैदान पहुंचने पर अन्ना ने कहा था, तक प्राण हैं, तब तक अनशन करूंगा, यह निर्णय कर चुका हूं।  हजारे ने कहा कि यदि सरकार 30 अगस्त तक विधेयक पारित नहीं करती, तो जेल भरो आंदोलन चलाया जाएगा। सरकार संसद और स्थायी समिति में बहुमत में है और हम चाहते हैं कि सरकार संसद के इसी सत्र में हमारे जन लोकपाल विधेयक को पेश करे और 30 अगस्त तक उसे पारित कराए।  वहीं, हजारे के एक अन्य सहयोगी अरविंद केजरीवाल ने मैदान में मौजूद हजारे समर्थकों से अपील की कि वे अपने अपने सांसदों के कार्यालयों के समक्ष जुटे और उनसे जन लोकपाल विधेयक का समर्थन करने का अनुरोध करें। उन्होंने कहा कि मीडिया भी सांसदों के बारे में जानकारी देकर लोगों की मदद करे।